  Майя Бывальцева 11 но 12 шуркынмонэ Санкт-Петербургын «Невалэн ярдураз Удмуртилэн фестивалез» («Фестиваль Удмуртии на берегах Невы») ужрад ортчоз. Со «Бадӟым Шаерлэн покчи калыкъёсыз» ӵектос улсын радъяське, вераз иворъёсъя «Удмуртия» агентстволы «Удмурт Кенеш» огазеяськонлэн Санкт-Петербургысь но Ленинград улосвылысь ёзэтэзлэн кивалтӥсезлэн воштӥсез Богдан Владыкин. Фестивале Россилэн уйпал шоркараз улӥсь удмуртъёс но Удмуртиысь коллективъёс но усточиос пыриськозы. Лымшор удмуртъёсын тодматоз Вавож ёросысь «Гербер» фольклор ансамбль, со сюан но буре ваён йылолъёсты возьматоз, мунёосты лэсьтонъя мастер-класс ортчытоз. Уйпал удмуртъёслэсь веник керттон но пӧйшуран йылолъёссэс возьматоз Дэбесысь «Шудбур» ансамбль Богдан ВладыкинОзьы ик Дэбесысь чеберлыко киужъёсты ваёзы. Аслэсьтыз быгатонлыкъёссэ возьматоз Санкт-Петербургысь удмуртъёслэн «НЕВСКИЙ ИТАЛМАС» ансамбльзы. Удмуртиысь Богдан Анфиногенов «Супер удмурты» кырӟанзэ быдэстоз. Со сяна, «Удмуртия — ошмесо шаер» конференци ортчытыны чакламын. «Конференциын луозы ивортодэтъёс, кызьы ужа «Малые народы большой Родины» ӵектос, кызьы соос тодматскизы милемын. Собере, кызьы ми ужаськомы Санкт-Петербургысь Йӧслыкъёслэн юртэнызы, кызьы соос Удмуртиысь Калыкъёслэн эшъяськон юртэнызы тупанкыл гожтӥзы (со гужем вал Ижкарын). Ми Петербургын кык ар ужаммылы йылпумъянъёсын тодматом», — вераз Богдан Владыкин. Фестивальлэн радлыкез: 11-тӥ шуркынмонэ Санкт-Петербургысь Йӧслыкъёслэн юртазы (Моховой ульча, 15) 15:30—16:00 — чеберлыко киужъёсъя адӟытон но мастер-классъёс. Удмуртиысь хороводъёс 16:00—17:00 — «Удмурт шаерлэн историез» югдытон программа, Удмуртиысь коллективъёслэн йылолъёсты возьматонзы 17:00—17:30 — Удмуртиысь артистъёслэн концертсы 12-тӥ шуркынмонэ «Рыбацкий» культура дворецын (Рыбацкий проезд, 2) 12:30—12:50 — «Удмурт гуртлэн улон-вылонэз», «Удмуртилэн инкуазез» фотоадӟытонъёс экскурсиосын. Удмуртиысь усточиослэн киужъёсынызы адӟытон 13:00—13:45 — «Удмуртия — ошмесо шаер» конференция 13:00—14:00 — чеберлыко киужъёсъя мастер-классъёс, удмурт шудонъёсъя но эктонъёсъя мастер-класс 14:00—15:30 — «Удмурт гуръёс Невалэн ярдураз» концерт. Удмуртиысь творчествоя коллективъёслэн возьматонзы. Ужрадъёсы пыронэз эркын. Тегъёс: Лулчеберет Вавож Дэбес Удмуртия Санкт-Петербург удмуртъёс удмуртъёслэнбляксы  